Σε αδιέξοδο φαίνεται πως βρίσκονται περισσότεροι από 32.000 δανειολήπτες του ΟΕΚ καθώς ακόμα και εάν ανήκουν σε ευάλωτες ομάδες (όπως άνεργους, ανάπηρους, δικαιούχους του ΚΕΑ ) δεν μπορούν να ρυθμίσουν τις οφειλές τους προς την αρμόδια ΔΟΥ ,όπως υποστηρίζει με ανακοίνωση του ο Πανελλήνιος Σύλλογος Υπαλλήλων ( ΠΑΣΥΠΟ).

***Της Κατερίνας Φεσσά***

Μάλιστα ο Σύλλογος παρόλο που έχει καταθέσει σχετική ερώτηση προς την ηγεσία υπουργείου Εργασίας και Κοινωνικής Ασφάλισης δεν έχει λάβει κάποια απάντηση επί αυτού.

Για το θέμα αυτό μιλά στο **enikonomia.gr η υποδιοικήτρια της ΔΥΠΑ, Γιάννα Χορμόβα.**

« Η ΔΥΠΑ ελέγχει και παρακολουθεί την πορεία των δανειακών υποχρεώσεων που έχουν υπαχθεί στις ρυθμίσεις της ΥΑ.αρ 552246/31/3173/2018 καθώς και των 32.115 δανειοληπτών οι οποίοι δεν έχουν κάνει αίτηση υπαγωγής σε αυτές, σταθμίζοντας παράλληλα όλες τις παραμέτρους στην κατεύθυνση της παρέμβασης και της μέριμνας επίλυσης των προβλημάτων » υπογραμμίζει η κ. **Χορμόβα.**

**Γιατί οι 32.115 δανειολήπτες τ.ΟΕΚ δεν μπορούν να ενταχθούν σε ευνοϊκές ρυθμίσεις**

Kαι εξηγεί τους λόγους για τους οποίους οι εν λόγω **δανειολήπτες τ.ΟΕΚ δεν μπορούν να ενταχθούν σε ευνοϊκές ρυθμίσεις .**

« Οι δανειολήπτες τ.ΟΕΚ εκ της δεξαμενής του συνόλου των 32.115 μη ρυθμισμένων δανείων δεν έχουν πλέον δυνατότητα ευνοϊκών ρυθμίσεων, περαιτέρω δε σε περίπτωση μη έγκαιρης εξυπηρέτησης των συμβατικών υποχρεώσεων επιβαρύνονται με τόκο ευημερίας.

**Τόσο για αυτούς που δεν εντάχθηκαν στις ρυθμίσεις ΥΑ έτους 2018 και που συστηματικά δεν ανταποκρίνονται** στις συμβατικές τους υποχρεώσεις , στις ειδοποιήσεις της ΔΥΠΑ ή δεν προσκομίζουν δικαιολογητικά αδυναμίας πληρωμής όσο και για όσους έχουν υπαχθεί στις ρυθμίσεις της ΥΑ αλλά που αδιαφορούν να τακτοποιήσουν εμπροθέσμως τις οφειλές τους, ο τ. ΟΑΕΔ νυν ΔΥΠΑ” υποχρεούται μετά από ειδοποίηση να βεβαιώσει το σύνολο της υπολειπόμενης οφειλής στην αρμόδια ΔΟY εντός των επόμενων 6 μηνών “**»** υπογραμμίζειη υποδιοικήτρια της ΔΥΠΑ.

Και **αναφέρει το περιεχόμενο του** **” Κεφαλαίου έκτου” της Υπουργικής Απόφασης .**

«2. Εάν ο δανειολήπτης δεν εξυπηρετεί τις νέες συμβατικές του υποχρεώσεις για διάστημα 6 μηνών, ο ΟΑΕΔ υποχρεούται να τον ενημερώνει εγγράφως και να ζητά την καταβολή των εκπρόθεσμων δόσεων του ή την προσκόμιση δικαιολογητικών αδυναμίας πληρωμής .

3.Στην περίπτωση ο δανειολήπτης αδιαφορήσει, δεν προσκομίσει τα αναγκαία δικαιολογητικά, δεν αποδείξει την αδυναμία πληρωμής ή δεν καταβάλλει τις εκπρόθεσμες δόσεις του, θεωρείται από τον Οργανισμό έχει εξαντληθεί κάθε δυνατό όριο διευκόλυνσης ( Τέταρτο Κεφάλαιο παρ.1,2,3 ) και ο ΟΑΕΔ υποχρεούται μετά από νέα ειδοποίηση να βεβαιώσει το σύνολο της υπολειπόμενης οφειλής στην αρμόδια ΔΥΟ εντός των επόμενων 6 μηνών .

4. Η παραπάνω υποχρέωση του ΟΑΕΔ ισχύει και για όσους τυχόν δανειολήπτες δεν θελήσουν να ενταχθούν στις ρυθμίσεις της παρούσας και συστηματικά δεν ανταποκρίνονται στις συμβατικές τους υποχρεώσεις, στις ειδοποιήσεις του ΟΑΕΔ ή δεν προσκομίζουν δικαιολογητικά αδυναμίας πληρωμής**»**